Þingræður haldnar á Alþingi Íslendinga

Flm. (Bjarni Benediktsson) Till. þessari fylgir allýtarleg grg., og sé ég ekki ástæðu til að fjölyrða meira um hana en þar er gert. Efni till. er það, að mþn. verði skipuð til að íhuga, með hverjum hætti verði bezt greitt fyrir húsbyggingum í kaupstöðum og kauptúnum og að sérstaklega skuli tekin til endurskoðunar l. um verkamannabústaði og l. um byggingarsamvinnufélög. Má í því sambandi geta þess, að af hálfu forstöðumanna beggja þessara félaga, sem starfa hér í bæ, eru komnar fram áskoranir um, að slík mþn. verði skipuð. Að öðru leyti er ýtarlega gerð grein fyrir málinu í grg., og leyfi ég mér að vitna til hennar. Ég legg til, að till. verði vísað til síðari umr. og allshn.

Forseti (GSv): Það er svo um þetta mál, að það gæti komið til álita, hvort ekki ætti að vísa því til fjvn. Mér skilst, að í till. sé gert ráð fyrir allviðamiklu starfi, sem gæti verið kostnaðarsamt, og er þá fullkominn siður að vísa slíkum málum til fjvn.

Flm. (Bjarni Benediktsson) Ég álít, að þetta mál sé ekki viðamikið, en ég læt mér það í léttu rúmi liggja, að það fari til hv.fjvn., og ef hæstv. forseti telur það rétt samkvæmt þingvenju, þá úrskurðar hann það.

Frsm. meiri hl. (Gísli Jónsson) Herra forseti. - Mál þetta hefur legið fyrir n. alllangan tíma. Hefur hún haldið um málið fimm fundi. Fyrst var það rætt í þingbyrjun, í febrúar, og þá sent Fiskifélagi Íslands til umsagnar, sem 4. marz sendi umsögn sína til n., og er hún birt sem fskj. með nál. meiri hl. Á þeim tíma kom einnig fram önnur till. til n. á þskj. 6, sem þá var einnig send Fiskifélaginu til umsagnar, og lagði n. til á þeim tíma, að þeirri till. yrði vísað frá með rökstuddri dagskrá, og lagði sömuleiðis til, að þessari till. yrði vísað frá, vegna þess að ekki væri ástæða til að skipa þá n., sem till. fer fram á. Á þessum tíma var borið undir hv.flm., hvort hann óskaði heldur, að till. yrði vísað frá, en hann óskaði ekki eftir því, heldur lét í ljós, að hann færi betur með sjálfan sig, ef till. væri látin fá hægt andlát, enda var aldrei til hennar stofnað af neinu öðru en samkeppni við hv. samþm. hans úr Suður-Múlasýslu. Af þessari ástæðu var till. ekki afgr. þá. En þegar þing byrjaði nú, var um það rætt af hv. 2. þm. S-M., hvort ekki ætti að afgr. þetta mál. Kom þá upp, að hv.flm. óskaði eftir, að málið fengi eðlilega afgreiðslu á þingi, og þess vegna hefur það aftur verið tekið til meðferðar. Var það þá sent á ný Fiskifélaginu til umsagnar, og lýsti það yfir í bréfi til n., að það hefði eftir nýja endurskoðun málsins ekki fallið frá fyrri skoðun sinni um, að engin þörf væri á að skipa þá n., sem hér ræðir um, því að það verkefni sé þegar ákveðið með starfsemi reikningaskrifstofu sjávarútvegsins. Ég hef viljað gera þessa grein fyrir gangi málsins, vegna þess að mér er ekki alveg sama, að sú ásökun liggi á allshn., að hún hafi að ástæðulausu haldið þessu máli svo lengi hjá sér án afgreiðslu. Ég sé, að minni hl. n., sem gat ekki orðið sammála meiri hl., leggur til, að till. verði samþ. með lítils háttar breyt., og tekur fram í nál. sínu, að brýn nauðsyn sé á, að nú fari fram sú athugun á afkomu sjávarútvegsins, sem till. gerir ráð fyrir. En það er einmitt þessi athugun, sem nú hefur farið fram, með því að stofnað hefur verið til reikningaskrifstofu sjávarútvegsins, og það er aðallega verkefni hennar að rannsaka þetta mál, sem hér er ætlazt til, að sérstök n. rannsaki. Það kemur einkennilega fyrir sjónir, að hv. 2. þm. N-M. skuli hafa þetta sem aðalrök fyrir að kljúfa n., þar sem hann hefur nýlega borið fram till. um að vísa þessu máli til stj. með þeim rökum, að búið sé að rannsaka málið, þó að hann viti fyrir sinni samvizku, hversu góð sem hún er, að ekki er farið að rannsaka málið. Hann segir, að þetta sé svo vandasamt, að kveðja þurfi aðra til, svo að niðurstöðurnar verði ekki rengdar. Ég vil biðja hv. minni hl. að horfa um öxl og athuga, hvort niðurstöður sex manna n., sem afhent var líkt hlutverk, hafa ekki verið rengdar. Ég segi það ekki til að rengja þær niðurstöður, heldur til að sýna, að rök minni hl. eru engin rök, hvernig sem á er litið. Ég vænti því, að hv.þm. geti fallizt á að samþ. hina rökst. dagskrá á þskj. 403, því að það er nú þegar búið að rannsaka þetta atriði og því engin þörf að skipa sérstaka n. til að grípa þar inn í.

Frsm. minni hl. (Páll Zóphóníasson) Herra forseti. - Ég tel, að þótt hv.frsm. meiri hl. vitni í reikningaskrifstofu sjávarútvegsins, sem veita eigi upplýsingar, og þótt hann fullyrði, að hún hafi gefið upplýsingar, þá sé langt frá, að það sé rétt, því að hún er ekki farin að fá einn einasta reikning enn, sem ekki er von, því að hún var stofnuð árið sem leið og hefur enn enga fjárveitingu til að vinna fyrir. En þess er að vænta, að hún fái það í fjárl. nú, svo að hún geti farið að vinna á næsta ári. Þegar þessi n. því fer að starfa, getur hún stuðzt við upplýsingar frá henni, líkt og sex manna n. studdist við niðurstöður búreikningaskrifstofunnar. Þess vegna held ég, að hv.frsm. megi athuga sig betur, áður en hann vitnar í upplýsingar, sem liggi fyrir frá þessari skrifstofu, þar sem hún hefur enga reikninga fengið enn. Ég tel, að þessi rannsókn sé mjög brýn og verði því brýnni sem lengra líður og megi alls ekki dragast. Ég legg því til, að till. verði samþ., en með þeirri breyt., að heimilt sé að veita fé í fjárl. til starfa n., eftir því sem þurfa þykir.

Eysteinn Jónsson Ég get ekki þakkað n. allri fyrir meðferð þessarar till., þó að ég sé minni hl. þakklátur fyrir góða meðferð málsins. Ég er hissa, hvaða tregðu þessi till. hefur mætt í allshn.Hv. frsm. meiri hl. segir, að það hafi verið borið undir flm. síðasta vetur, hvort hann vildi fremur, að till. væri vísað frá eða felld, eða þá að hún væri ekki afgr. frá n. Ég hygg, að einn af nm. hafi komið að máli við mig á síðasta vetri og sagt, að ekki væri vel tekið í till. í n. og ef hún væri afgr. þá, mundi það væntanlega verða með þeim hætti, að henni yrði vísað frá. Ég lét þá þau orð falla, að ég vildi þá heldur, að málinn yrði frestað, til að vita, hvort því ykist ekki byr. Það er því furðulegt, að hv.frsm. meiri hl. skuli segja, að afstaða mín hafi verið sú, að ég hafi óskað eftir, að till. fengi hægt andlát. Það er tilhæfulaust, að ég hafi viljað, að till. fengi ekki þinglega afgreiðslu, heldur hafði ég áhuga á, að hún fengi afgreiðslu í þinginu. Hitt er rétt hjá honum, að ég hafði ekki áhuga á, að farið væri að fella till. í vetur, en það var í trausti þess, að mönnum snerist hugur. Nú hefur það ekki orðið, og hv. meiri hl. er ráðinn í því að vísa till. frá, og rökin eru þau, að þetta verk verði unnið af öðrum. En þetta er mesti misskilningur, því að rannsóknarefni þessarar till. er miklu víðtækara en svo, að reikningaskrifstofa sjávarútvegsins geti innt það af höndum. Mér er vel kunnugt um þetta, þar sem ég átti mikinn þátt í því á sínum tíma, að l. um reikningaskrifstofu sjávarútvegsins voru sett. Henni er ætlað að safna gögnum frá útgerðarmönnum, helzt að taka reikninga frá sem flestum og gera yfirlit um þá reikninga og afkomu útvegsins samkv. þeim. En verkefni það, sem rannsaka á samkv. þessari till., er miklu víðtækara. Það er að vísu gert ráð fyrir, að hún leysi þetta verkefni af hendi, en það þarf að leggja í það miklu meiri vinnu en reikningaskrifstofan getur af hendi leyst og seilast lengra í athugunum en hún hefur rétt til, - lengra aftur í tímann. Enn fremur er gert ráð fyrir, að rannsakað verði, hvaða áhrif dýrtíðin hefur haft á framleiðsluna. Sem sagt, það á að gefa hagfræðilegt yfirlit um þessa atvinnugrein, svo að af því megi ráða, hvaða áhrif dýrtíðin hefur á sjávarútveginn og hvaða áhrif breyt. á dýrtíðinni hefði, t. d. ef dýrtíðin lækkaði eða ef dýrtíðin hækkaði. Þetta er alls ekki verkefni reikningaskrifstofu sjávarútvegsins. Hún getur ekki innt það af hendi samkv. eðli málsins. Það er því út í hött að ætla að vísa till. frá með þeim forsendum, að reikningaskrifstofan vinni þetta starf. Ég hygg, að hv.þm. sé ljóst, að till. er fram borin til að fá hagfræðilegar upplýsingar um afkomu sjávarútvegsins, en þær upplýsingar fást ekki með starfi reikningaskrifstofu sjávarútvegsins, heldur þarf miklu frekari athugun en fæst með því starfi einu. Spurningin er þá bara sú, hvort óþarft sé eða þýðingarlaust að gera slíka athugun. Vil ég þá fyrst víkja að því, sem hv.þm. Barð. sagði um hvatir mínar til að bera þessa till. fram. Hann segir, að hún sé flutt aðeins af því, að hv. 6. landsk. (LJós) flutti annað mál varðandi sjávarútveginn. Þessi hv.þm. getur ekki lesið í hug mér, enda er þetta gersamlega út í bláinn og ósæmilegt fyrir form. í n. að fleygja fram slíkum fullyrðingum og sleggjudómum. Nei, það er af allt öðru, og skal ég greina frá því með örfáum orðum. Till. er flutt beinlínis af því, að ég vonaði, að ef þessi rannsókn færi fram, t. d. undir stjórn hagstofustjóra Íslands, þá mundi slíkt hagfræðilegt álit verða til þess, að bæði á Alþ. og annars staðar yrðu menn að horfa framan í þær staðreyndir, hvaða áhrif það hefur haft á sjávarútveginn, sem gert hefur verið í dýrtíðarmálunum undanfarin ár, og enn fremur, að menn fengjust til að horfast í augu við, hvernig nú er komið í mörgum greinum sjávarútvegsins vegna þess, hvernig á málunum hefur verið haldið. Ég gerði mér vonir um, að fengju menn hlutlausar skýrslur um það, sem ég er sannfærður um, að er rétt, að nú þurfi vélbátar að fiska með afbrigðum vel, til þess að afkoma hlutarsjómanna, sem á þeim vinna, sé sæmileg með því verði, sem nú er á fiskinum, - ég gerði mér vonir um, ef upplýsingar fengjust um þetta frá aðilum, sem menn fengjust til að trúa, að það gæti haft áhrif á afgreiðslu dýrtíðarmálsins í heild. Og ef þessar skýrslur fengjust gerðar hlutlaust, þá er ég sannfærður um, að sannast mundi, að hlutur þeirra, sem vinna upp á hlut á vélbátaflotanum, er miklu lakari en þeirra, sem vinna ómerkari störf en þeir. Ef slíkar skýrslur lægju fyrir, mundu menn ekki vaða áfram jafnblindandi í þessum efnum og verið hefur. Ég gerði mér vonir um, ef þessar niðurstöður fengjust, að verða mundi auðveldara á allan hátt að fást við dýrtíðarmálin í framtíðinni en verið hefur undanfarið og skilningur manna á þörfinni á því að halda dýrtíðinni í skefjum verða miklu almennari en nú er. Menn tala um, að afkoma sjávarútvegsins megi ekki við meiri dýrtíð og að tekjur hlutarsjómanna séu minni en tekjur annarra manna og þar fram eftir götum. En um það liggja ekki fyrir upplýsingar, sem örugglega sé hægt að vísa til og ekki verða vefengdar, og það er það, sem okkur hefur vantað í sambandi við meðferð þessara mála. Að ég vildi, að hér væri n. manna, sem starfaði að þessu, en þessari skýrslusöfnun ekki kastað einhliða í einhverja stofnun, eins og t. d. reikningaskrifstofu sjávarútvegsins, er af því, að hér er hagfræðilegt yfirlit, sem þarf að fá, og álít ég, að hagstofustjóri geti verið hlutlaus í þessu máli og því rétt, að hann safnaði skýrslunum. Og ég vildi til þessa máls einnig kveðja til aðila frá sjávarútveginum með því að tiltaka, að einn nm. skyldi vera skipaður samkv. tilnefningu Fiskifélags Íslands. Þá vildi ég líka, að fulltrúi væri í þessari n. frá verkalýðssamtökunum, og lagði því til, að einn nm. væri skipaður samkv. tilnefningu Alþýðusambands Íslands, sem kynnti sér ýtarlega í sambandi við þessi störf, hvernig háttað væri um afkomu sjávarútvegsins. Og ég var svo barnalegur að gera mér vonir um, að ef fulltrúi frá Alþýðusambandinu tæki þátt í þessum störfum, þá yrðu niðurstöður af rannsóknum þessarar n. síður vefengdar af launastéttunum í landinu, þegar farið væri að athuga, hvað útgerðin þyldi hátt kaupgjald og mikinn framleiðslukostnað almennt. Það var nokkuð svipuð hugsun, sem vakti fyrir mér varðandi hlutarsjómenn eins og vakti fyrir þeim, sem gerðu till. um sex manna n., sem fjallaði um landbúnaðarverðlagið. Og þó að miklar deilur hafi orðið um niðurstöður þeirrar n., þá var starf hennar stórkostlega þýðingarmikið til þess að veita vitneskju um laun launastéttanna í landinu og afkomu landbúnaðarins. Og ég er sannfærður um, að sama mundi verða niðurstaðan af athugun þeirra aðila, sem ég geri í þáltill.till. um, að fjalli um þessa athugun. Ég vil ekki endilega halda fram, að ég hafi hitt á það rétta um val manna til þess að gera hagfræðilega skýrslu um afkomu sjávarútvegsins, en það hefði þá mátt gera brtt. um skipun þessara trúnaðarmanna, ef menn eru ekki ánægðir með það, sem fram var lagt að því leyti. Það, sem ég legg til með þáltill. minni, að gert verði, hefði átt að vera búið að gera fyrir löngu. En betra er seint en aldrei. Og eins og hv.frsm. minni hl. n. (PZ) gat um, er mjög þýðingarmikið, að þetta verði gert nú, þegar við gerum helzt ráð fyrir, að við stöndum á tímamótum að þessu leyti. Ég er óánægður með þá afgreiðslu, sem hv. meiri hl. n. vill hafa á þessu máli, og ég lýsi hreint og beint undrun minni yfir því, að ekki fékkst í n. samkomulag um að skipa n. trúnaðarmanna til þess að athuga framleiðslukostnað sjávarafurða og afkomu sjávarútvegsins á svipaða lund og ég hafði lagt til í þáltill. minni.

Flm. (Sveinbjörn Högnason) Herra forseti. - Ég hef leyft mér að flytja hér þáltill. á þskj. 386 um það, að rannsakað verði burðarmagn Ölfusárbrúarinnar, eftir að viðgerð hefur farið fram á brúnni, í því skyni, að hægt verði að greiða fyrir flutningum yfir brúna meir en nú er, eftir að viðgerðin hefur farið fram, þannig að ef burðarmagn brúarinnar reynist ekki meira en nemur því hámarksálagi á brúna, sem nú er ákveðið, þá verði athugað, hvort ekki verði möguleikar á því með tiltölulega hægu móti að styrkja brúna það mikið, að eðlileg umferð geti verið um hana, eins og var áður en brúin fór niður. Það fagna því allir, hversu fljótt hefur verið gert við brúna, hversu fljótt hefur verið brugðið við af stjórnarvöldunum um að hefja framkvæmd á viðgerðinni, þannig að nú er hægt að fara um hana aftur. Hins vegar er það vitað, að um þessa brú, sem að sjálfsögðu langmest umferð er um af stærri brúm á landinu og gífurleg umferð um af þungabifreiðum, um þessa brú hefur verið ákveðinn hámarksþungi bifreiða, sem um brúna mega fara. Þessi þungi er 6 smálestir. En eftir því sem flutningar eru orðnir á þessari leið, þá eru margar bifreiðir þyngri og flestar eilítið þyngri af þeim, sem flytja afurðir úr héruðum austan brúarinnar. Eftir þeim upplýsingum, sem ég hef um þessi efni, munu flestar þessar algengustu bifreiðar, sem miðað er við, að flytji 2½ tonn, vera rúmlega 6 smálestir að þyngd fullfermdar, og þar af leiðandi er ekki einu sinni hægt að fullferma þær, ef nákvæmlega á að fylgja þeim fyrirmælum, sem hér er um að ræða. Hins vegar eru líka komnar allmargar bifreiðar, sem ætlaðar eru fyrir meiri þyngd flutnings, og það líka úr héruðum, sem liggja langt frá brúnni að austanverðu, sem algengast mun vera, að fullfermdar séu um 8 smálestir að þyngd, og nokkrar bifreiðar á þessu svæði, sem mundu vega fullfermdar allt að 10 smálestum. Eins og gefur að skilja, er það allmikill kostnaðarauki á þessum flutningum, ef ekki er hægt að hafa flutningatækin nema hálffermd eða það verður að selflytja flutninginn yfir brúna eða á brúnni og fá til þess mannafla að taka af bifreiðunum til þess að flytja farminn í tvennu lagi yfir brúna. Nú má segja, að vitanlega sé það stór bót, þó að ekki sé hægt að flytja nema sem svarar 6 smálesta þunga fullfermdra bifreiða í einu. Og maður verður að binda sig við þennan annmarka, ef það liggur raunverulega fyrir, að brúin þoli ekki, eins og hún nú er, meiri þunga heldur en 6 smálestir. Hins vegar hef ég ástæðu til að ætla, að þetta burðarmagn brúarinnar sé ákveðið nokkuð af handahófi, en rækileg athugun hafi ekki farið fram á því, hvað brúin muni þola, eins og hún nú er, eftir að henni hefur verið komið upp aftur. Ég hef heyrt því haldið fram af þeim, sem við þetta hafa fengizt, að burðarmagn brúarinnar muni nú vera betra heldur en nokkru sinni áður. Ég fullyrði ekkert um þetta. En ég hygg, að ekki hafi farið fram rækileg rannsókn á því, hvað eðlilegast sé að ákveða, að hámarksþunginn megi vera á brúnni. En þar sem hér er um að ræða atriði, sem snertir framleiðslu bænda og kostnaðarauka við hana, þá er nauðsynlegt, að vitað sé nákvæmlega, hvað á brúna má leggja. Og ef það kemur í ljós við slíka rannsókn eða ef það er þegar vitað, að ekki megi leggja meira á brúna en til hefur verið tekið sem hámarksálag, þá legg ég til í þáltill., að gerð verði athugun á því, hvort ekki sé hægt að styrkja brúna betur, svo að hún þoli eðlilegt álag miðað við umferðina um hana eins og hún var áður en brúin fór niður, og þá hvað gera þurfi til styrktar brúnni, til þess að svo megi verða. - Það er áreiðanlega mjög mikið fjárhagsatriði fyrir framleiðendur, sem þurfa að fara yfir brúna með vörur sínar, að þetta væri hægt, ef ekki þyrfti mjög miklu fé til þess að kosta. Ég hef þess vegna farið fram á það með þessari þáltill., að af ríkisstj. verði tilnefndir þrír menn til þess að athuga það raunverulega burðarmagn brúarinnar, eins og hún nú er. Og ef það reynist svo, að hámarksálag á brúna sé nú ákveðið í réttu hlutfalli við burðarmagn hennar, þá sé líka látin fara fram athugun á því, hvað gera þyrfti til styrktar brúnni, til þess að hún þyldi þá umferð, sem áður var yfir hana, og mun þá burðarmagnið verða að miðast við 8–10 smálestir. Ég vil leyfa mér að vona, að hæstv.Alþ. hafi fullan skilning á þessu máli, hversu mikið fjárhagsatriði þarna er um að ræða fyrir þá, sem brúna nota, þannig að hv.þm. vildu ljá stuðning þessari þáltill. Ég sé, að hæstv. forseti hefur ákveðið tvær umr. um þessa þáltill. Tel ég það eðlilegt, því að vitanlega mundi einhver kostnaður fylgja því, að þessi rannsókn væri látin fram fara. Og ég vildi leyfa mér að óska eftir því, að þáltill. verði vísað til síðari umr., og þá mun sjálfsagt eðlilegast, að henni verði vísað til allshn., ef hún fer í n. Hins vegar tel ég, að málið liggi svo ljóst fyrir, að raunverulega mundi ekki vera þörf á að vísa þáltill. til n. En ég legg það á vald hæstv. forseta, hvort hann telur það eðlilegustu málsmeðferð að vísa till. til n. Ef málinu verður vísað til n., vil ég óska þess, að það fái skjóta afgreiðslu í n., því að nú er, eins og kunnugt er, einn langmesti annatími um flutninga um brúna, þar sem sláturstíð stendur yfir, þannig að flutningar eru aldrei á árinu meiri austan yfir brúna.

Eiríkur Einarsson Herra forseti. - Það er að engu leyti til þess að mótmæla þessari þáltill., sem hér er um að ræða, að ég kveð mér hljóðs, heldur öllu fremur vildi ég fyrir mitt leyti mælast til þess, að till. í þessa átt nái framgangi, því að hún miðar að eðlilegum varúðarráðstöfunum. En það, sem fyrir mér vakir, er einungis það, að úr því að hér er um tvær umr. að ræða um till. og þá sennilega, að till. verði vísað til n., sem mér heyrðist hv.flm.þáltill. ekkert vera á móti, þá vil ég skjóta því til hv.allshn., sem mundi fá þáltill. til athugunar, hvort ekki væri ástæða til þess að auka till. aðeins frá því sem hún er flutt. Mér hefur í því sambandi sérstaklega dottið í hug, að jafnframt því, sem Alþ. afgreiði till. um öryggisráðstafanir vegna Ölfusárbrúarinnar, hvort ekki væri ástæða til þess, að sú till. fæli í sér ekki einungis, hvað séu forsvaranleg þyngsli til flutninga yfir brúna hverju sinni, heldur og, hvernig eigi að framfylgja því á eftir, að þeim reglum, sem settar kynnu að verða í þeim efnum, yrði hlýtt. Það eru nú, síðan brúin var sett upp aftur og farið er að fara um hana, hafðir brúarverðir, eins og sjálfsagt er, en á þetta skorti áður en brúin fór niður, og því hefur farið sem fór. Og ef á að taka til hámarksþunga, sem megi vera á brúnni í einu, þá hygg ég, að það þurfi að setja skorður um leið um það, hvernig þessa sé trúlega gætt. Og virðist mér þá eðlilegt að fella inn í till. ákvæði um brúargæzlu, til þess að þetta verði meira en orðin tóm. Í sumar var auglýst af vegamálastjóra og það með áherzluorðum, að menn skyldu gæta varúðar við akstur yfir brúna. En lengra náði það ekki. Og þó að margir hafi vitanlega farið eftir þessu, þá vita allir, hvernig fer, ef á að treysta því, að allir séu löghlýðnir. Ég vil því skjóta því til n., sem um málið fjallar, hvort ekki sé ástæða til að setja öryggisráðstafanir í þáltill. einnig að þessu leyti, þannig að verðir séu hafðir við brúna, svo að ákvæðin um álag á brúna verði meira en nafnið eitt.

Flm. (Sveinbjörn Högnason) Herra forseti. - Vegna till.hv. 2. þm. Árn. um það, að það væri eðlilegt, að við þessa till. væri bætt fyrirmælum um það, hvaða öryggisráðstöfunum skuli fylgt við eftirlit á Ölfusárbrúnni, vildi ég aðeins taka það fram, að ég tel það ekki eðlilegt, að vegamálastjórninni sé fyrirskipað í þál. eða með l., hvaða varúðarreglur hún hafi til þess að framfylgja vörzlu við brúna. Mér finnst það hljóti að vera, að hæstv.Alþ. beri fullkomið traust til vegamálastjórnarinnar um það að setja reglur um umferð um brúna og þá jafnframt um að framfylgja þeim. Því að vitanlega hefur vegamálastjóri það í hendi sinni að hafa verði við brúna, og nú þegar eru verðir við báða enda brúarinnar. Og mér er sagt, að vegamálastjóri hafi aðrar ráðstafanir á takteinum, m. a. vigtir við báða enda brúarinnar. Virðist mér það vera eingöngu verk vegamálastjórnarinnar að setja slíkar reglur. Ég vildi þess vegna mælast til þess, að slík ákvæði, sem hv. 2. þm. Árn. var að tala um, verði ekki sett í þáltill., sem vitanlega væri líka ótímabært að gera án þess að vita, hve sterk brúin væri. Slík ákvæði mundu enn fremur tefja fyrir þessari þáltill., sem ég veit, að er ekki tilgangur hv. 2. þm. Árn. Vil ég mælast til þess, að hann komi ekki með brtt. við þessa þáltill., a. m. k. er ekki nauðsyn á því í þessu sambandi, og er hægt á annan veg að ráða þessu vel til lykta, nefnilega af vegamálastjóra sjálfum. Vildi ég stuðla að því, að þessi þáltill. mæti engri óþarfa töf við afgreiðslu hér á hæstv.Alþ.

Eiríkur Einarsson Herra forseti. - Það er alls ekki ætlun mín að leiða þetta í neina orðadeilu, - öðru nær. Ég ætla ekki að gera neina brtt. við þáltill., heldur sagði ég það til athugunar fyrir n., sem kemur til með að fjalla um till., að ég vildi, að hún athugaði þetta, sem ég minntist á. Lengra náði það ekki. Hitt, sem hv.flm. hafði orð á, að vegamálastjórnin væri búin þegar að gera ráðstafanir um brúarvörzlu og ýtarlegar ráðstafanir að ýmsu leyti, þá er ekki nema gott um það að segja. - En það, sem hv.þm. talaði um, að hafa bæri algert traust til vegamálastjóra, það leiði ég alveg hjá mér. Það eru skiptar skoðanir um það. Og þó að Alþ. veiti því máli áherzlu, að hafa beri traust eftirlit með umferð yfir brúna til alhliða öryggis, þá álít ég það ekki úr vegi til samstarfs við vegamálastjórnina. Þess vegna er það skoðun mín, að ég álít rétt, að þetta sé tekið alhliða til athugunar af n., sem ég minntist á.